**Ďalší Mestský bazár bude už tento víkend**

*Bratislava, 25. júna 2020 –***Ďalší bratislavský Mestský bazár sa bude konať už tento víkend. Na záujemcov čaká takmer 6 ton jedinečných kúskov za symbolické ceny, ktoré nám obyvatelia Bratislavy priniesli počas júnového zberu. Ide o funkčné predmety, ktoré sa ešte stále môžu niekomu zísť – od nábytku cez kuchynské a domáce potreby, športové náradie, knihy, CD, DVD či rôzne dekorácie. Na svoje si prídu aj tí najmenší pri desiatkach kusoch vyzbieraného detského sortimentu, hračiek a hier.
Mestský bazár sa bude konať v súlade s aktuálne platnými opatreniami a za dodržania hygienických opatrení priamo na mieste.**

Mestský bazár bude túto sobotu a nedeľu **26. – 27. júna 2021 v čase od 10.00 h do 18.00 h na Bazovej 8** v areáli Komunálneho podniku Bratislavy.

*„Dovoľte mi pozvať všetkých, ktorí sa chystajú na Bratislavské mestské dni aj ku nám, na v poradí druhý Mestský bazár. Vďaka darcom – Bratislavčankám a Bratislavčanom sa nám podarilo vyzbierať skoro 6 ton stále použiteľných vecí, ktoré už nepotrebujú, ale iní ich ešte využijú. Znížime tak množstvo odpadu a zároveň vrátime do obehu funkčné veci.“*povedala riaditeľka neziskovej organizácie KOLO Anna Vargová.

**Počas júna sa podarilo vyzbierať:**

knihy, CD, DVD, platne, sklo, porcelán a keramiku, hračky, domáce potreby, kuchynské potreby, dekorácie, časopisy, nábytok, športové potreby, tašky, ruksaky a kabelky, detský sortiment, spoločenské hry, chovateľské potreby, kočíky a mnohé ďalšie.

Vzhľadom na aktuálne platné opatrenia spojené s koronavírusom bude počet osôb v priestore kontrolovaný na max. 100 osôb v interiéri (vrátane personálu). Zároveň bude kladený dôraz na dodržiavanie hygienických opatrení – prekrytie dýchacích ciest rúškom alebo respirátorom, dezinfekcia rúk a dodržiavanie potrebných rozostupov. Prosíme tiež návštevníčky a návštevníkov Mestského bazáru, aby boli ohľaduplní a dodržiavali zavedené opatrenia. Vzhľadom k aktuálnej situácii bude Mestský bazár prebiehať bez sprievodného programu.

Vyzbierané peniaze sú vedené na transparentnom účte a budú investované do budovania stabilného bratislavského Reuse centra. Na jeho budovaní už hlavné mesto pracuje v spolupráci s mestskými organizáciami Odvoz a likvidácia odpadu, Metropolitný inštitút Bratislavy, Bratislavské kultúrne a informačné stredisko a ďalšími subjektmi. Pôjde o jedno z prvých takýchto centier na Slovensku a jeho pilotným projektom sú práve podujatia Mestský bazár, v ktorých plánujeme pokračovať naďalej.

**Hlavným cieľom Mestského bazára je podporiť znižovanie množstva odpadu a šetrenie prírodných zdrojov.**